**Ședința comună a reprezentanților Ministerului Finanțelor**

**și conducătorilor Direcțiilor Finanțe din UAT**

*Chișinău, 18 septembrie, 2018*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Rezumat al ședinței***

La 18 septembrie 2018, la inițiativa conducerii Ministerului Finanțelor al Republicii Moldova, a fost organizată ședința comună a reprezentanților ministerului și conducătorii direcțiilor finanțe din unitățile administrativ-teritoriale ale țării. Scopul principal al întrunirii l-a constituit discutarea aspectelor legate de particularitățile aferente elaborării de către APL a proiectelor de buget pe anul 2019 și a estimărilor pentru anii 2020-2021, precum și schimbările intervenite în cadrul legal privind utilizarea mijloacelor din Fondul de susținere a populației. Agenda ședinței de lucru a fost comunicată din timp direcțiilor finanțe și plasată pe pagina web a Ministerului Finanțelor la compartimentul ”*Finanțele publice locale*”, rubrica ”*Documente relevante*”.

La eveniment au participat peste 100 de persoane, reprezentanți ai Direcțiilor finanțe din subordinea consiliilor raionale/municipale, colaboratori ai Ministerului Finanțelor, reprezentanți ai instituțiilor subordonate, precum și invitați din cadrul autorităților publice centrale. De asemenea, la ședința au participat Secretarul general de stat, dl Ion Chicu, care a moderat ședința, precum și dna Tatiana Ivanicichina, Secretar de stat.

Agenda întrunirii a cuprins 6 prezentări, care pot fi vizualizate la compartimentul menționat supra, precum și alte anunțuri pregătite de reprezentanții Ministerului Finanțelor. De asemenea, în agendă a fost inclusă și o sesiune dedicată întrebărilor și răspunsurilor, în cadrul căreia specialiștii direcțiilor finanțe din teritoriu au avut posibilitatea să obțină răspunsuri pe subiectele ce țin de elaborarea proiectelor bugetelor locale pentru anul 2019 și care prezintă un interes prioritar pentru APL, după cum urmează mai jos.

Dna *Raisa Ghilan*, șef al Direcției politici salariale și monitorizarea angajaților în sectorul bugetar, în contextul prezentării particularităților ce țin de estimarea cheltuielilor de personal a menționat că Formularul 4 la circulară (Informația privind cheltuielile de personal ale APL pe anii 2019-2021) va fi accesibil în SIMF pentru completare către sfîrșitul zilei de 19 septembrie.

Ca invitat de a participa la ședință și a răspunde pe viu la întrebările reprezentanților Direcțiilor finanțe a UAT a fost *dna Popescu Djulieta*, Șef al Direcției politici de asistență socială a familiilor cu venituri mici, vîrstnicilor și veteranilor de la Ministerul Sănătății, Muncii și Protecției Sociale. Dumneaei a informat despre pachetul minim de servicii sociale finanțate din Fondul de susținere a populației, abordînd în discuție problemele și provocările cu care se confruntă în implementarea acestui pachet minim.

*Dl Alexei Secrieru*, Directorul Inspecției Financiare a menționat organizarea în perioada mai-iunie curent a ședințelor comune cu reprezentanții autorităților APL de ambele nivele în 9 raioane privind inspectările efectuate și încălcările tipice constatate în cadrul inspectărilor. Pînă la sfîrșitul anului se mai preconizau încă 8 ședințe comune în teritoriu a Inspecției Financiare, *dl Ion Chicu*, Secretar general de stat, rugînd a fi cuprinse toate raioanele/municipiile cu ședințe de acest gen pînă la încheierea anului.

În contextul execuției bugetare, *dna Angela Voronin*, șef al Direcției Trezoreria de Stat, a menționat că:

1. în cel mai scurt timp de către minister va fi remisă în teritoriu o circulară privind sistarea acordării de către administratorii de rețea a IP Centrul Tehnologii Informaționale în Finanțe a serviciilor de recepționare de la autorități/instituții a contractelor de achiziții și transmiterea acestora la Trezoreriile Regionale. Iar pe viitor nu se vor mai accepta contractele de achiziții prezentate pe suport de hîrtie, cu re-orientarea către platforma electronică MTender.
2. urmare a finanțării ritmice și conform cadrului legal a transferurilor cu destinație generală, dar nevalorificării integrale a mijloacelor financiare de către bugetele locale, se constată majorarea soldului de mijloace bănești înregistrate la conturi comparativ cu începutul anului. Totodată, se atestă o executare scăzută la unele tipuri de transferuri (fondul rutier, asistența socială).
3. a fost abordată problema arieratelor (datoriilor cu termen de achitare expirat) ale bugetelor locale la situația din 31 august, care, totuși, au o tendință de diminuare comparativ cu situația de la începutul anului.

Următoarea ședință comună a reprezentanților Ministerului Finanțelor și conducătorii direcțiilor finanțe din UAT va avea loc orientativ în prima săptămînă a lunii decembrie curent, după adoptarea Legii bugetului de stat pe anul 2019.

Toate materialele referitoare la ședința din 18 septembrie 2018, inclusiv agenda, prezentările au fost distribuite participanților prin poșta electronică și amplasate pe pagina web a Ministerului Finanțelor al Republicii Moldova.

***Întrebări și răspunsuri***

1. Dl *Iurie Bobeica, ș*ef Direcție finanțe Călărași *-* la ce tipuri de transferuri se vor încadra în bugetul local plățile de stimulare pentru persoane cu demnitate publică și a personalului de deservire tehnică (alocate conform HG nr.879 din 05.09.2018)?

Dl *Vasile Botica*, șef al Direcției politici bugetare sectoriale - în virtutea modificărilor operate la Legea privind finanțele publice locale (art.251), transferurile cu destinație specială alocate de la bugetul de stat în acest scop pentru anul curent se vor include în bugetul local în baza dispoziției administratorului de buget (fără corelare cu legea bugetului de stat). APL vor primi înștiințare prin mesageria SIMF și urmează doar să le dezagregheze în modulul E-Alocații (conform codurilor clasificației bugetare primite).

1. *Dl Iurie Bobeica* – cum se va aplica recentele propuneri de modificare la HG nr.868 din 08.10.2014 (finanțarea în bază de cost standard per elev) și dacă acestea au fost integrate în costurile pentru 2019 (modificarea ponderii normativului valoric pentru un elev ”ponderat” și ”per instituție”, modificarea coeficientului de ponderare pentru calcularea numărului de elevi ”ponderați”, precum și crearea filialelor a instituțiilor de învățămînt)?

Colaboratorii ministerului au informat că aplicarea propunerilor aferente modificării ponderilor se vor utiliza începînd cu 1 ianuarie 2020, iar în ce privește crearea filialelor prevederile vor fi aplicabile începînd cu anul 2019.

1. Dl *Constantin Hodenco*, șef Direcție finanțe Cahul - începînd cu 1 octombrie curent, urmare a noii politici fiscale (aplicarea cotei unice la impozitul pe venitul persoanelor fizice), va avea impact negativ asupra bugetului raional. De asemenea, amenzile pentru traficul rutier (K6-143220) în anul 2019 nu se vor mai încasa la bugetul raional, deoarece se fac venituri ale bugetului de stat.

*Dl Ion Chicu*, Secretar general de stat al ministerului - a menționat că Parlamentul a adoptat pachetul de legi care diminuează cota la IVPF și la contribuțiile sociale de stat și înțelege că-i afectează deoarece sînt amplasați în zona rurală. Experiența Republicii Moldova arată că de fiecare dată cînd au fost diminuate cotele de impozitare, încasările au crescut. Așa va fi și în cazul dat. Diminuarea cotelor de impozitare nu înseamnă neapărat diminuarea încasărilor. Considerăm că o parte din banii disponibilizați de la agricultori vor merge la consolidarea bazei fiscale (majorarea salariilor etc.). Totodată, APL trebuie să întreprindă pași concreți pentru consolidarea bazei fiscale proprii, să atragă investitori pentru crearea locurilor de muncă ca o responsabilitate a tuturora, chiar și la nivel local. Totuși, trebuie să avem o prognozare precaută, nu este exclus ca în prima jumătate a anului 2019 se vor înregistra careva diminuări. Cu colegii de la minister vom avea o abordare individuală de examinare la etapa aprobării de către consiliile locale a deciziilor bugetare pentru 2019, vom examina și estima tot potențialul de colectare a impozitelor locale, de creștere a bazei fiscale.

1. *Dl Constantin Gudîma*, șef Direcție finanțe Ocnița - de la Ministerul Sănătății, Muncii și Protecției Sociale a fost remisă o circulară prin care s-a solicitat de la APL prezentarea informației lunare privind utilizarea mijloacelor, repartizate pe servicii incluse în pachetul minim?

*Dna Popescu*, a informat că Direcțiile asistență socială din teritoriu (APL) prezintă informație referitor la potențialii beneficiari ai serviciilor incluse în pachetul minim, necesitățile preconizate, inclusiv în dinamică. De astfel de informație au nevoie. Concomitent, au fost luați în calcul și numărul de beneficiari optimizați de APL per serviciu inclus în pachetul minim.

1. *Dl Iurie Bobeica* - APL așteaptă ca informațiile să fie generalizate la nivelul ministerului de resort, apoi să fie remise în teritoriu informația detaliată, or, Direcțiile asistență socială din subordinea APL le prezintă informația și Direcțiile finanțe le i-au ca bază pentru elaborarea proiectului de buget pe anul 2019?

*Dna Popescu* – în CBTM pentru anul 2019 cheltuielile au fost planificate la nivelul anului 2018 pe fiecare tip de serviciu în parte. Rapoarte lunare sînt solicitate pentru a vedea cum merge implementarea în anul 2018 a pachetului minim de servicii, chiar dacă raportarea are loc trimestrială. Pentru anul 2019 vor fi repartizate pe servicii exact ca în anul curent, însă, ținînd cont că în anul viitor volumele sînt mai mici (venituri în descreștere), acestea se vor diminua proporțional pe fiecare tip de serviciu. Totuși, în cel mai scurt timp, va fi prezentată la MF repartizarea în cauză a pachetului minim pe tipuri de servicii.

1. *Dl Adrian Alerguș*, șef-adjunct al Direcției finanțe Fălești - ce se întîmplă cu asistenții personali încadrați în statele de personal?

*Dna Popescu* a remarcat faptul că pentru pachetul minim de servicii sociale pentru 2019 se va purta discuții cu MF pentru a identifica soluțiile privind finanțarea de anul viitor, în special utilizarea mijloacelor din Fondul de susținere a populației, deoarece în prima parte a anului se finanțează un anumit tip de programe din fond (ajutoare sociale), iar pentru pachetul minim de servicii, cantine sociale nu sînt disponibilități.

1. *Dna Valentina Smeșnoi*, șef-adjunct DF Cahul – ce se întîmplă cu asistenții personali care urmează să fie încadrați în statele de personal anul curent?

*Dna Popescu* a menționat că mijloacele pot fi valorificate în dependență de posibilități. Pentru noi angajați sînt necesare mijloace suplimentare, dar pachetul minim este preconizat pentru dezvoltarea acestor 3 tipuri de servicii. A fost înaintată propunerea ca cheltuielile la o parte din acești asistenți sociali personali să le acopere consiliile raionale.

*Dl Ion Chicu* a solicitat ca la subiectul dat discuțiile să se poarte în cadrul MSMPS, și să vină cu o soluție în cel mai scurt timp.

1. *Dna Vera Anii*, șef al Direcției finanțe Criuleni - cum se va raporta pe mijloacele utilizate, deoarece au alocate atît din contul Fondului de susținere socială a populației, cît și din contul veniturilor proprii? Se cere o careva divizare?

*Dl Semion Buga*, șef Direcție finanțe Căușeni, a propus ca cheltuielile din contul mijloacelor Fondului de susținere a populației să fie marcate.

Urmare a propunerii, *dl Ion Chicu* a punctat că tehnic poate fi asigurat și în cel mai scurt timp posibil marcarea în cauză va fi soluționată de către colegii de la MF.

1. *Dl Semion Buga* – în raion au deja angajate în anul curent 43 unități de asistenți personali în Serviciul Asistență, cu costuri de 2,2 mil.lei pentru întreținerea serviciului dat, dar din fond s-au primit integral pentru anul 2018 doar 365,0 mii lei. Se mai preconizează angajarea a încă 5 unități, respectiv pentru anul 2019 au nevoie de mijloace financiare substanțiale pentru întreținerea a 48 unități de asistenți personali, care ar fi soluția?

*Dna Popescu* - sînt în discuții cu reprezentanții MF pentru identificarea soluției.

1. *Dl Semion Buga* - au 3 cantine sociale și mijloacele încasate de la vînzarea valutei depășesc necesitățile acestor cantine sociale. Este posibil ca aceste mijloace suplimentare să fie redirecționate pentru pachetul minim de servicii sociale?

*Dna Popescu* a menționat că în privința redistribuirii mijloacelor nu se susține ideea, dar poate de diversificat serviciile (Regulamentul cantinelor sociale permite) prin procurarea și distribuirea produselor alimentare persoanelor nevoiașe.

1. A fost solicitată opinia referitor la faptul că la Conferința pedagogilor din august curent, Ministerul Educației, Culturii și Cercetării a promis pedagogilor cîte 2 mii lei la începutul anului școlar pentru materiale didactice, și pentru tinerii specialiști cîte 120 mii lei.

*Dl Ion Chicu* - dacă au promis, înseamnă că există un temei și o oarecare fundamentare pentru astfel de promisiuni. La MF a fost avizat pozitiv modificările ce țin de mijloacele pentru materiale didactice la începutul anului școlar, în ceea ce privește 120 mii lei versus 45 mii lei nu a fost la avizare la minister aceste propuneri.

1. *Dl Veaceslav Cosma*, șef Direcție finanțe Cantemir - există careva decizii la nivelul Guvernului în privința finanțării școlilor mici, deoarece mijloacele ajung în cel mai bun caz strict doar pentru salarizare, nu și pentru întreținerea școlilor? S-a luat în calcul cumva la normativul de cheltuieli pentru anul 2019, sau să se prevadă în cadrul normativ posibilitatea să aloce din componenta raională pentru salarizarea pedagogilor din aceste școli mici?

*Dna Tatiana Struc*, șef Direcție finanțe Ungheni - a propus să completeze cadrul normativ (HG nr.868/2014) cu posibilitate de a aloca mijloace pentru deficitele școlilor mici din componenta raională.

*Dl Vasile Botica* - transferurile cu destinație specială pentru învățămînt au la bază prevederile HG nr.868/2014, altceva ce nu există nu se poate de luat în calcul. Ar fi fost bine să fi fost invitați și reprezentanți de la Ministerul Educației, Culturii și Cercetării pentru a auzi propunerile APL destul de întemeiate pe problema școlilor mici. În modificările propuse la HG 868 se preconizează a se permite din componenta raională alocarea de mijloace doar cînd are loc creșterea numărului de elevi ponderați, inclusiv determinată de cheltuielile suplimentare în legătură cu micșorarea normei didactice.

1. *Dna Vera Anii* - se preconizează pentru 2019 mijloace de la bugetul de stat pentru cheltuielile legate de majorarea cheltuielilor de personal odată modificările aferente plăților de stimulare pentru persoane cu demnitate publică și a personalului de deservire tehnică?

*Dna Raisa Ghilan* - în circulara MF privind elaborarea de către APL a proiectelor de buget pentru 2019 este expres stipulat că pentru anul 2019 mijloacele se vor identifica din contul veniturilor proprii ale APL.

1. *Dl Semion Buga* - înregistrarea arieratelor se datorează în mare parte lipsei finanțării lucrărilor executate din Fondul Ecologic Național.

*Dna Angela Voronin* - se cunoaște problema dată, se vor discuta perspectivele de alocare a mijloacelor din FEN pentru stingerea arieratelor.

*Dl Ion Chicu* - există reprezentantul MF în Consiliul de administrație a FEN, problema dată va fi abordată la întrunirea cu reprezentanții fondului de săptămîna viitoare.

1. *Dna Tatiana Struc* - dacă în anul 2019 se vor aloca soldurile de transferuri cu destinație specială (TDS) conform execuției din anul 2018?

*Dna Tatiana Ivanicichina*, Secretar de stat - putem doar să ne bazăm pe cadrul legal existent, astfel că doar TDS pentru învățămînt sînt trecătoare pentru anul bugetar viitor cu condiția că vor fi utilizate în același scop (conform destinației). La sfîrșitul anului se va efectua o analiză detaliată a utilizării (soldului) la TDS. Totuși, la celelalte compartimente soldurile la TDS nu sînt trecătoare.

1. *Dl Constantin Gudîma* - este o problemă la infrastructura drumurilor, astfel, că cheltuielile pentru dezăpezire nu pot fi anticipate (prognozate) din timp, sînt servicii contractate, lucrările se efectuează la sfîrșit de an, apoi se prezintă factura pentru lucrări, în noul an mijloacele sînt aprobate pentru anul bugetar dar cum să procedeze cu datoria acumulată la sfîrșitul anului precedent? Ar fi cazul transferarea soldurilor ca și la învățămînt?

*Dl Ion Chicu* a asigurat că s-a notat problema abordată și va discuta în cadrul ministerului care ar fi soluțiile la problema dată.

1. *Dna Maria Dubceac*, șef Direcție finanțe Leova - primăriile doresc extrasele trezoreriale nu pe instituții bugetare finanțate de la bugetul local, dar extrasul generalizat pe primărie. Poate fi soluționată solicitarea dată?

*Dna Angela Voronin*, a menționat că și-a notat propunerea înaintată, și împreună cu colegii de la Centrul de Tehnologii Informaționale în Finanțe (CTIF) se va examina în vederea soluționării. Totodată, CTIF recent a trecut printr-o reorganizare amplă, dar se va ține la control doleanța dată, a menționat *dl Ion Chicu*.

1. *Dl Veacesla Cozma* - ANSA a verificat pregătirea blocurilor alimentare a copiilor și a blocurilor sanitare pentru noul an de studii. Pentru a aduce la condițiile recent modificate (procurare mobilier etc.) a blocurilor alimentare și sanitare sînt necesare mijloace financiare substanțiale. Se prevede ceva în direcția dată, deoarece sînt cazuri cînd s-a propus sistarea activității instituțiilor de învățămînt?

*Dl Ion Chicu* - în ceea ce privește cerințele/prescripțiile ANSA față de instituțiile de învățămînt, a menționat că nu a fost comunicare cu ei privind estimarea costurilor de ameliorare a situației blocurilor alimentare și sanitare, urmează să comunicăm. Trebuie de conformat și respectat cerințele înaintate de autoritatea dată, totuși nu putem ține copii în condițiile care sînt.

*Dna Galina Colun*, șef Direcție finanțe Orhei - a împărtășit experiența prin contractarea serviciilor de catering, pentru a nu stopa alimentația copiilor din grădinițe/școli, care acoperă în jur de 50% din instituții, și tendința este de majorare a ponderii.

1. *Dl Veacesla Cozma* – pot fi diminuate alocațiile de la cheltuielile de personal pentru alte necesități, pentru ca instituția să funcționeze normal?

*Dna Raisa Ghilan* a menționat că cadrul legal permite de a se micșora alocațiile pentru cheltuieli de personal, nu se permite de a majora aceste cheltuieli.

1. *Dl Veaceslav Cozma* - există un volum mare de lucru (rapoarte, dări de seamă etc.) pentru direcțiile finanțe, duc lipsă de personal deoarece salariile sînt mici dar volumul de lucru mare. De ce nu se anulează darea de seamă pentru 9 luni?

*Dna Angela Voronin* - în urma discuțiilor din cadrul ministerului, nu a fost acceptată excluderea raportării pe 9 luni din considerentul că informația este utilizată la diverse analize ale subdiviziunilor ministerului (rectificarea bugetului, calcule a transferurilor etc.), dar a fost deplasat graficul.

*Dl Ion Chicu* a punctat că dările de seamă sînt necesare în schimbul de informații cu partenerii de dezvoltare.

1. *Dna Valentina Smeșnoi -* Inspecția Muncii a prescris că suplimentul pentru condiții nefavorabile de muncă se acordă nu mai puțin de 25% și nu mai mult decît 50%. Nu există concordanță între HG nr.152 din 19.02.2004, HG nr.1335 din 10.10.2002 și Legea salarizării nr.847 din 14.02.2002, se evaluează conform condițiilor și criteriilor din HG 1335, dar limita din lege prevede doar între 25 și 50%, ceva nu este clar? Toate instituțiile de învățămînt aplică prevederile legii nominalizate, însă există prescripție de la Inspecția muncii.

*Dna Raisa Gilan* - Legea salarizării nr.847 se aplică pentru sectorul corporativ și nu pentru instituțiile bugetare și a rugat de a fi transmisă prescripția Inspecției muncii pentru a se lua legătură cu ei pe marginea problemei date.

1. *Dna Tatiana Struc* - se întîmpină probleme la perfectarea rapoartelor, dărilor de seamă lunare, trimestriale din lipsa cadrelor la primării, sau din lipsa cheii de acces la SIMF deoarece administratorii bugetelor locale sînt plecați în deplasare, sau la odihnă. Ar trebui ca rapoartele lunare să fie responsabile Direcțiile finanțe, neimplicînd primăriile.

*Dl Ion Chicu* a menționat că cunoaște problema cadrelor, dar care nu este specifică doar APL, dar și ministerele se confruntă cu deficit de cadre. În privința salarizări, s-a vorbit despre noua lege care ne dorim să o promovăm, cu punerea în aplicare de la 1 ianuarie 2019, în care se preconizează a fi majorări de salarii.

*Dna Angela Voronin -* cînd primăriile nu prezintă rapoartele, dările de seamă, a solicitat ca DF să comunice operativ ministerului pentru a face uz de prevederile cadrului legal de a stopa transferurile către aceste primării. Astfel, se vor responsabiliza.